Source: http://debrecenitorvenyszek.birosag.hu/targyalasi-jegyzek/20170630/szemeremsertes-masodfokon
Timestamp: 2017-09-21 03:18:09
Document Index: 9574168

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Szeméremsértés másodfokon | Debreceni Törvényszék
Szeméremsértés másodfokon
Megjelenés ideje: 2017. június 30., 09:07
2017. július 3., hétfő 10.00
Bf.660/2016.
A Debreceni Járásbíróság tavaly novemberben 1 év 8 hónap börtönbüntetésre ítélte - öt évre felfüggesztve - azt a férfit, aki Debrecen főterén mutogatta magát 2016 nyarán. A bíróság T. István Csabát szeméremsértés bűntettében mondta ki bűnösnek. A Debreceni Járásbíróság a leghosszabb próbaidő – öt év – mellett döntött.
A bíróság tényállása szerint a vádlott 2016. július 17-én délelőtt végzett a munkahelyén, majd a nap folyamán több sörözőbe is betért. Este 6 óra körül kerékpárjával Debrecenben, a Piac utcán haladt a Kossuth tér felé, amikor megállt a Piac utca 53. szám előtt és magát mutogatva, szeméremsértő módon önkielégítésbe kezdett. A vádlott körül többen is megfordultak. T. István Csaba kis idő elteltével tovább haladt a Nagytemplom irányába, majd a Csapó utca sarkán lévő szökőkútnál megállt és folytatta nemi vágya kielégítését. Ekkor haladt arra egy édesanya, 10 hónapos gyermekével és 11 éves kislányával. Amikor a vádlott észrevette a tőle néhány méterre elhaladó nőt és gyermekeit, nekik mutogatva – integetve folytatta a szeméremsértést. Az anyuka ezt látva igyekezett minél hamarabb eltávolodni a vádlottól. A férfi ekkor biciklijével utánuk indult, de végül csak elhaladt mellettük, a szeméremsértéssel felhagyott.
T. István Csabát a rendőrök később a Homokkerti felüljárónál fogták el.
Fejes Sándor bíró indoklásában kiemelte: enyhítő körülményként értékelte a bíróság a vádlott egészségi állapotát, illetve beismerő vallomását. Súlyosító körülményként vette azonban figyelembe a vádlott ittas állapota mellett azt, hogy a férfi már harmadjára állt bíróság elé szeméremsértés miatt. A bíróság ezért alkalmazta a lehető leghosszabb próbaidőt. Az öt év arra ösztökélheti a vádlottat, hogy ne jusson eszébe bűnismétlés, hiszen akkor börtönbe kell vonulnia.